รัฐบาลญี่ปุ่นรับจ่ายค่าสินไหมให้ประชาชน
โตเกียวมารีน ญี่ปุ่น เผยความเสียหายจากแผ่นดินไหว นิวเคลียร์ที่มีต่อทรัพย์สินและประกันอุบัติเหตุรัฐบาลคุ้มครอง
20 ส.ค. 2554

โตเกียวมารีน ญี่ปุ่น เผยความเสียหายจากแผ่นดินไหว นิวเคลียร์ที่มีต่อทรัพย์สินและประกันอุบัติเหตุรัฐบาลคุ้มครอง
แหล่งข่าวจากบริษัท โตเกียว มารีน ประเทศญี่ปุ่น เปิดเผยว่า รัฐบาลประเทศญี่ปุ่นจะเป็นผู้รับประกันและให้ความคุ้มครองความเสียหายของผู้เอาประกันภัยรายสามัญทั่วไปที่มาจากธรณีพิบัติภัย เช่น การประกันภัยรถยนต์ การประกันอัคคีภัย และการประกันอุบัติเหตุส่วนบุคคลให้ประชาชนชาวญี่ปุ่น
ทั้งนี้ จะเป็นความคุ้มครองเฉพาะที่ไม่รวมอยู่ในกรมธรรม์มาตรฐาน ซึ่งรัฐบาลประเทศญี่ปุ่นจะเป็นผู้รับประกันและให้ความคุ้มครองในส่วนนี้
สำหรับการรับประกันภัยทรัพย์สินในเชิงพาณิชย์ “commercial property lines” เช่น การประกันภัยขนส่ง การประกันภัยทางทะเล จะไม่คุ้มครองถึงกรณีความเสี่ยงภัยจากสาเหตุแผ่นดินไหว หรือสึนามิ และบริษัทก็เข้มงวดกับการพิจารณารับประกันกรณีการให้ความคุ้มครองประเภทดังกล่าว โดยการให้ความคุ้มครองตามบันทึกสลักหลัง 
นอกจากนี้ คาดว่าอุบัติภัยจากโรงนิวเคลียร์จะไม่ส่งผลกระทบต่อธุรกิจประกันภัย รวมถึงโตเกียวมารีนเอง เพราะความเสียหายอันเนื่องมาจากธรณีพิบัติภัยอยู่นอกเหนือเงื่อนไขความคุ้มครอง 
ดังนั้น แม้ว่าจะเร็วเกินไปที่จะประเมินความเสียหายที่อาจเกิดขึ้นสำหรับโตเกียวมารีนอันเนื่องมาจากเหตุการณ์นี้ แต่ในขณะนี้บริษัทเชื่อมั่นว่าความมั่นคงทางการเงินจากเงินสำรองประกันภัย และเงินทุนจำนวนมากของบริษัท จะช่วยให้บริษัทเตรียมการเพื่อรองรับความเสียหายเหล่านั้นได้ 
ทำให้เหตุการณ์ที่เกิดขึ้นจะไม่ส่งผลกระทบต่อความมั่นคงทางการเงินของกลุ่มโตเกียวมารีนด้วยเช่นกัน